Както и повечето твърдения, отнасящи се към пластмасата, въпросът със съхранението й също е спорен елемент. Според една от асоциациите, произвеждащи този материал – PET Resin Association със седалище в Ню Йорк, е напълно безопасно бутилките от PET да се пълнят многократно. От асоциацията дори твърдят, че в развиващи се страни, където достъпът до чиста питейна вода е труден, местните жители могат да дезинфекцират водата си, като я пълнят в бутилки и я оставят на слънце за няколко дни. Интересно е, че според други изследвания PET, както и всички други видове пластмаса за еднократна употреба, в никакъв случай не бива да бъдат деформирани, нагрявани и пълнени повторно, защото тогава има риск да освободят вредни вещества в храната или водата. Например изследване, публикувано през 2014 г., сравнява 16 вида пластмасови бутилки на китайския пазар. Анализът показва, че във водата се освобождават елементите антимон (Sb) и бисфенол А (BPA) в най-големи количества, когато бутилката се нагрява. BPA e едно от малкото доказано канцерогенни вещества, а продължителното излагане на Антимон може да доведе до сърдечни, белодробни и стомашни проблеми.